Hardin (Hydroponics Farm) den Lago Colony 

For di dia 20 di maart 1945 un hardin (Hydroponics Farm) a wordo 
estableci den Lago Colony cu de bes encuando lo produci un 
cantidad di berdura fresco duradero pa bende den e comisario di 
Lago. E hardin tabata uno cu no tabata uza tera of gordura. E 
meta di e hardin tabata pa produci localmente berduranan fresco 
manera tomati, lechuga y un cantidad limita di otro berduranan pa 
empleadonan di Lago y amigonan. E cosecha ta duna un cantidad 
di berdura mas fresco cu esunnan cu ta bin for Merca. Esaki 
endudablemente lo elimina e posibilidad di productonan daña. E 
metodo aki di e cultura di uza piedra chikito (garna) enbes di tera 
of gordura ta wordo uza pasobra condicionnan local ta haci trabou 
di hardin cu truck yena cu gordura mucho mas facil. Scarcedad di 
gordura y awa combina cu calor excesivo y abundancia di insecto ta 
haci e cultura di gordura ordinario casi imposibel. Sinembargo, un 
condicion sin tera of gordura por wordo controla. E metodo di no 
uza tera of gordura ta facilita e uzo di bakinan bon pa wanta e awa 
y tambe yena cu e piedra garna unda e mata ta wordo planta. E 
matanan ta wordo fertilisa door di pasa un solucion di kimico door 
di e piedranan. Ta for di e solucion aki mes cu e matanan ta tuma 
nan vitamina. Naturalmente tin cierto tipo di cuminda cu no por 
crece aki, pero e tiponan cu por, ta tomati, lechuga, spinashi, 
bonchi, berehein y carot. Na aña 1945 tabatin plan pa haci e 
hardin mas grandi y produci un variedad mas grandi di berdura. 

Criadero di Galiña 





Den Lago Colony tabatin tambe un criadero di galiña (Chicken 
Farm) di Sr. Richard Faunce y su señora Annie na aña 1930. Pero 
esaki no tabata pa haci negoshi, si bo wak su tamaño, pero 
simplemente como un hobby pa produci webo pa famia y 
amigonan. 

